Христо Радевски
Заповядайте на гости!

chitanka.info

Ний сме в новата си къща.

Три години се строи тя.

И красива,

и могъща,

и в небето чак забита.

Гледахме я как растеше

и желязна,

и бетонна,

как сред скелите се ежи

и се дига в небосклона.

Явно своите съседки

се стремеше да надрасне,

та чрез нови, ширни гледки

погледите ни да блазни.

Стълбище многоетажно

води някъде нагоре

и прозорците й важно

гледат в сините простори.

Асансьорът непрестанно

и за всички ни се грижи —

от мазата до тавана

неуморно той се движи.

Ний на шестия етаж сме.

Как просторно е дома ни!

Сякаш мебелите разни

весели са и засмяни.

Излети не са ни нужни

по балкани и долища —

от прозорците ни южни

цяла Витоша се вижда.

Най-приятелски ви каним —

заповядайте на гости!

С хубости ще ви нахраним

и ще ви почерпим с грозде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.